### Resumé

Flere lodsejere har anmodet om en lokalplan for et sommerhusområde i [adresse] ved [adresse]. Området er udlagt i [adresse] 2021 og bliver lagt ind i den nye Kommuneplan 2025- 2037.

Lokalplanområdet ligger som et bindeled mellem et nyere sommerhusområde ved [adresse] og det ældre sommerhusområde langs kysten mod øst.

Lokalplanen giver mulighed for udstykning af 30 grunde til sommerhusformål. Der planlægges for et åbent område med særlig sommerhuskarakter.

### Sagsfremstilling

**![Figur 1: Kort over lokalplanområdet](data:image/jpeg;base64...)**

*Figur 1: Kort over lokalplanområdet*

**Planens historik**

Teknisk Udvalg besluttede på mødet 3. juni 2025, pkt. nr. 91, at igangsætte udarbejdelse af lokalplan nr. 1435.

**Lokalplanens indhold**

Lokalplanområdet ligger i dag som græs og landbrugsarealer midt i et ellers udbygget sommerhusområde i [adresse]. Lodsejerne af matr.nr. 5g, 5am, 1f og 1h Mørkholt By, [adresse] og 12b [adresse], [adresse] har anmodet om en lokalplan for området, som tilsammen er 8,3 ha. og som visuelt er opdelt af beplantningsbælter.

Mod vest er området afgrænset af et skovareal og mod øst afgrænser lokalplanområdet op imod det ældre eksisterende sommerhusområde. Herigennem er der adgang til [adresse].

Der planlægges for 30 sommerhusgrunde med en grundstørrelse på 1200-1800 m2. Bebyggelsen på grundene må maksimalt være 180 m2 + 50 m2 sekundær bebyggelse som carport, skur og lignende uanset størrelsen på grunden. Mod sydøst planlægges for nedsivningsbassiner til opsamling af regnvand i de lavestliggende arealer.

Det ønskes at området skal have karakter af et klassisk sommerhusområde, hvorfor al bebyggelse skal fremstå med facader primært opført i træ og tage med lave grå/sorte tagflader eller med strå/græs/mos. Dette ønskes for at tilpasse sommerhusområdet naturligt ind i landskabet, som er kendetegnet ved at være et åbent, grønt og kuperet område delvist opdelt med grønne beplantningsbælter, der bevares i størst muligt omfang.

Vejene udlægges i grus med mulighed for at lave trug til at lede regnvand i den ene side. Eksisterende beplantning bevares i størst muligt omfang og ny beplantning må plantes som solitære træer eller mindre grupper af træer og buske. Der må ikke plantes hække i skel, da der ønskes en glidende overgang mellem ejendommene, som ikke er skarpt defineret, som i et parcelhusområde.

Vejadgangen til det nye sommerhusområde ønskes at ske via [adresse]. Dette forudsætter vejadgang henover matrikel 5i, [adresse], [adresse], hvor der i forvejen er et vejudlæg (reservation af arealet til fremtidigt færdselsareal).

Vejadgang via [adresse] vurderes samlet set at være den mest hensigtsmæssige løsning på baggrund af mulighederne for den fremtidige trafikafvikling og trafiksikkerhedsmæssige forhold herunder oversigt ved udkørsel.

Der gives en gennemgang af adgangsvejene på udvalgsmødet.

**Lovgivning**

Efter privatvejslovens § 26, stk. 2 kan kommunen i særlige tilfælde tildele vejrettigheder til udlagte private fællesveje og private fællesveje. Af lovforarbejderne til bestemmelsen fremgår, at der sigtes på tilfælde, hvor tildeling af vejrettigheder sker med henblik på at sikre en hensigtsmæssig byggemodning af et område i vejmæssig henseende eller i øvrigt tilgodese almene, offentlige hensyn.

Kommunen kan stille vilkår om, at de grundejere, der opnår vejret skal afholde en del af udgifterne til vejens anlæg eller forbedringer, jf. § 26, stk. 3 i samme lov.

**Særlige planmæssige forhold**

Det er en forudsætning for lokalplanen, at:

Den endelig vedtages inden den. 15. januar 2026 grundet en solnedgangsklausul i Landsplansdirektivet.

Der opnås tilladelse fra Kystdirektoratet til vejadgang over et areal der ligger inden for Klaus Bertelsen.

**Vurdering af afledte konsekvenser**

Der bliver ikke udarbejdet en helhedsvurdering, da planen omfatter sommerhuse, der ikke må benyttes som helårsboliger. Derfor vil planen ikke få konsekvenser for kapaciteten på daginstitutions- og skoleområdet.

**Miljøvurdering**

Forslag til lokalplan nr. 1435 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

**Høringsperiode**

Høringsperioden for lokalplanen fastsættes til fire uger, da lokalplanen er af en karakter, med et geografisk anvendelsesområde, en kompleksitet og et omfang, hvor fire uger vurderes at være rimelig tid til inddragelsen af offentligheden.

**Overtagelsespligt/Frafaldserklæring**

Lokalplanområdet er privatejet og overføres fra land- til byzone. Der foreligger en underskrevet frafaldserklæring.

### Klima og resiliensvurdering

Der er foretaget en bæredygtighedsvurdering af lokalplanen i forhold til planens bæredygtige potentiale. Der er målt på fem bæredygtige hovedområder: Miljø, sociokulturel og funktionel kvalitet, teknik, proces og økonomi.

Eksisterende beplantningsbælter bevares og opdeler arealet med i alt 30 sommerhuse i mindre områder. Hver sommerhusgrund må maksimalt bebygges med 180 m² sommerhusbebyggelse og 50 m² sekundær bebyggelse. Dette for at skabe et mere åbent og sommerhuspræget område.

Sommerhusene skal fremstå primært i træ. Der må opsættes solceller og varmepumper, som skal integreres i arkitekturen.

Vejene i området anlægges som grusveje og stierne som trædestier, for at understrege sommerhuspræget og prioritere naturen med brug af naturlige materialer. Planen har fokus på regnvandshåndtering via wadier og nedsivningsbassiner. Bassinerne skal fremstå som grønne oaser med vilde planter og gode forhold for insekter og mindre dyr.

Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 9. september 2025, punkt 142:

**at** udvalget anbefaler over for byrådet, at forslag til lokalplan nr. 1435 vedtages og offentliggøres i 4 uger.

####

#### Beslutning fra Teknisk Udvalg, den 9. september 2025, punkt 142:

Anbefalet.

####

#### Beslutning fra Økonomiudvalget, den 22. september 2025, punkt 231:

Anbefales.

### Beslutning

Godkendt.

Fraværende: Simon Andersen

Fraværende: Gustav Johnsen

Fraværende: Oskar Johansen, i stedet mødte John Mortensen